একটিই ঘর ভাড়া নিয়ে থাকতেন দুই ব্যক্তি। দুই বন্ধুকে নিয়ে কোনও সমস্যাও ছিল না বাড়িওয়ালার। কিন্তু যখনই জানা গেল যে দুই বন্ধু আসলে সমকামী, পরিস্থিতি হয়ে উঠল উত্তপ্ত।
নদিয়ার চাকদহর শিমুরালি-শ্রীনগর এলাকার ঘটনা। বাড়িতে সমকামী ভাড়াটে রাখা যাবে না। ব্যাপারটা যেন কতকটা এরকমই। দুই ভাড়াটেকে মারধর করে বাড়ি ছাড়ার নির্দেশ দিলেন বাড়িওয়ালা।

এই বিষয়ে অন্যান্য খবর

"শুধু আইনের বদল নয়, বদল চাই সমাজের প্রতি স্তরে", বললেন কলকাতার ৩৭৭ যোদ্ধারা


সূত্রের খবর, শিমুরালি-শ্রীনগরের বাসিন্দা আনন্দ বিশ্বাস নামে এক ব্যক্তির বাড়ি প্রায় দেড় বছর আগে ভাড়া নেন পেশায় অস্থায়ী রেলকর্মী স্বপন বিশ্বাস (৫৬) ও বিকাশ দাস (৩৪)। অভিযোগ, সম্প্রতি বাড়ির মালিক আনন্দবাবু জানতে পারেন যে, ভাড়াটে দুই ব্যক্তি সমকামী। অভিযোগ, এর পর হঠাৎই রবিবার ওই দুই সমকামী ব্যক্তিকে বাড়ি ছেড়ে দেওয়ার হুকুম দেন বাড়ির মালিক ও তাঁর স্ত্রী।
এমন অভিযোগও উঠেছে, শুধু বাড়ি ছাড়ার হুমকি দেওয়াই নয়, ওই দুই সমকামীকে মারধরও করেন তাঁরা। আহত হন ওই দুই সমকামী। পরে চাকদহ থানায় একটি লিখিত অভিযোগও দায়ের করেন তাঁরা। তবে পুলিশের কাছে অভিযোগ জানানোর পরও পুলিশের তরফে সোমবার সকাল পর্যন্ত কোনও তদন্ত শুরু না হওয়ায় শেষমেশ তাঁরা বাড়ি ছাড়তে বাধ্য হয়েছেন বলে জানা গিয়েছে।
দেখুন ভিডিও—
 

খুব বেশি দিন হয়নি ৩৭৭ ধারায় পরিবর্তন এনেছে সুপ্রিম কোর্ট। স্বীকৃতি পেয়েছে সমকামিতা। কিন্তু তার পরও সাধারণ মানুষ তো বটেই পুলিশ-প্রশাসনের গোঁড়া মানসিকতার বিশেষ পরিবর্তন যে এখনও হয়নি, তার প্রমাণ নদিয়ার এই ঘটনা।